ലഹരി മാഫിയ: ആശങ്കയില് രക്ഷിതാക്കള് പൂച്ചാക്കല്: ദീര്ഘനാളത്തെ അടച്ചിടലിനുശേഷം സ്കൂള് തുറന്നതോടെ ലഹരി മാഫിയ വിദ്യാര്ഥികളെ പിടിമുറുക്കുമോ എന്ന ആശങ്കയിലാണ് എക്സൈസും രക്ഷിതാക്കളും. വിദ്യാലയങ്ങളെ ലഹരി മുക്തമാക്കാന് ആരംഭിച്ച ഓപ്പറേഷന് ഗുരുകുലം പോലുള്ള പദ്ധതികള് നിലച്ചതോടെ മയക്കുമരുന്നു മാഫിയകള് വീണ്ടും സജീവമാകുകയാണ്. ഒരു വിദ്യാര്ഥി പോലും ലഹരി മാഫിയയുടെ കൈയില് അകപ്പെടരുതെന്ന ലക്ഷ്യവുമായി എക്സൈസ് ജില്ലയില് പ്രവര്ത്തനങ്ങള് ആരംഭിച്ചതായും സ്കൂള് പരിസരങ്ങളിലെ വ്യാപാരസ്ഥപനങ്ങളില് പരിശോധന സജീവമാക്കിയതായും അസിസ്റ്റന്റ് എക്സൈസ് കമ്മീഷണര് സി.പി. വേണുക്കുട്ടന്പിള്ള പറഞ്ഞു. മാഫിയ സംഘങ്ങളുടെ പ്രധാനികള് പലരും ജയിലില് ആണെങ്കിലും ഇവരുടെ സംഘത്തിലെ പലരും വിദ്യാര്ഥികളെ ലക്ഷ്യമിട്ട് പുറത്തു സജീവമാണ്. ലഹരിയില് അടിമപ്പെടുന്ന വിദ്യാര്ഥികളെ മോഷണത്തിനും കുറ്റകൃത്യങ്ങള്ക്കും ഉപയോഗിക്കുകയാണ് കഞ്ചാവ് മാഫിയകളുടെ പുതിയ ലക്ഷ്യം. പിടിക്കപ്പെട്ടാല് വാര്ത്ത പ്രസിദ്ധീകരിക്കുന്നതിലും കേസ് എടുക്കുന്നതിലുള്ള പരിമിതികളുള്ളതിനാലാണ് ലഹരി മാഫിയകള് വിദ്യാര്ഥികളെ ഉപയോഗപ്പെടുത്തുന്നത്. സ്കൂള് പരിസരങ്ങളിലെ ചായക്കട, സ്റ്റേഷനറി, ലോട്ടറി വില്പ്പനക്കാര് തുടങ്ങിയവരും കച്ചവടത്തിന്റെ മറവില് കഞ്ചാവ് വില്പന നടത്തുന്നതായി കണ്ടു വരുന്നുണ്ടെന്ന് അധികൃതര് തന്നെ പറയുന്നു. ഓണ്ലൈന് വില്പന സജീവമായതോടെ ആ മാര്ഗത്തിലൂടെയുള്ള കഞ്ചാവ് വില്പന ധാരാളമായി നടക്കുന്നു. ദിവസേന 20 കിലോ കഞ്ചാവ് വരെ ജില്ലയില് വിതരണത്തിനായി എത്തുന്നുണ്ട് എന്നാണ് പോലീസിനു കിട്ടിയ രഹസ്യവിവരം.ഇതര സംസ്ഥാനങ്ങളില്നിന്നും വരുന്ന ലോറികളിലും ട്രയിനിലൂടെയും കേരളത്തില് സുലഭമായി ലഹരി വസ്തുക്കള് എത്തുന്നുണ്ട്. സ്കൂള് അധികൃതരുടെയും രക്ഷകര്ത്താക്കളുടെയും പൂര്ണസഹകരണം ഉണ്ടെങ്കില് മാത്രമെ ഇത്തരം മാഫിയകളെ തുടച്ചുനീക്കാന് സാധിക്കു എന്നാണ് എക്സൈസും പോലീസും പറയുന്നത്.